Brian Mikkelsen (KF), 2004-02-20:
Jeg vil godt starte med at takke alle ordførerne for deres kommentarer og indspil under denne førstebehandling.
Det er med stor tilfredshed, jeg kan konstatere, at det ikke kun er mig, der har set frem til behandlingen af netop dette forslag med særlig interesse.
De engagerede indlæg taler deres tydelige sprog.
At skabe en lys fremtid for dansk eliteidræt og i særdeleshed sikre de aktive udøvere de bedste vilkår for såvel sportslig som menneskelig udvikling er noget, der ligger mange af os på sinde.
Sagen er den, at dansk eliteidræt står over for en række nye udfordringer.
De er store, de stiller krav til de enkelte udøvere og til det system, der skal udvikle og servicere eliteidrætten, og vores mål skal være klart: Vi skal ikke bare følge med udviklingen, vi skal beholde vores position i førerfeltet og gerne forbedre den.
Det kræver imidlertid, at vi hele tiden er oppe i gear, for konkurrencen er hård og internationalt orienteret.
Vi får skabt et system, der forener det bedste fra det gamle Team Danmark med det bedste fra DIF til gavn for dem, det handler om, nemlig de aktive.
Med den nye eliteidrætslov starter en ny epoke for dansk eliteidræt - en epoke, som forhåbentlig vil være præget af de nye og givtige samarbejdsrelationer, den øgede handlekraft og professionalisme samt den enklere beslutningsproces, som lovforslaget lægger op til.
Jeg må indrømme, at jeg er fuld af optimisme, for vi tager afsæt i det bedste fra fortiden og med klare visioner for fremtiden.
Den eksisterende lov har fungeret godt, for øvrigt rigtig godt, i 20 år, og i den periode har Team Danmark været den helt afgørende faktor i udviklingen af dansk eliteidræt.
Det er naturligt, og sådan skal det også være i fremtiden. Men vi skal jo netop lære af erfaringerne fra de sidste 20 års arbejde, og vi skal tilpasse os den udvikling, der har gjort det tydeligt, at bl.a. kommunerne og ministeriet med fordel kan knyttes som endnu tættere samarbejdspartnere til udviklingen af eliteidrætten.
Derfor er der behov for den nye lovgivning, og derfor er der behov for at etablere det nye Team Danmark med nye arbejdsopgaver, nye muligheder og ny styring.
Eliteidrætten er meget synlig.
Denne del af idrætten har mediernes fulde bevågenhed, og stjernerne i spillet bliver ofte ikoner i vores og vore børns liv.
Vi skal sikre, at de stjerner, vi støtter og udvikler her i landet, har et system i ryggen, der tænker i helheder og i sammenhæng, både når det gælder den sportslige karriere, og når det gælder hele livsperspektivet.
Det nye Team Danmark får mange roller: som brobygger og beskytter, som rådgiver og rugekasse og som sparringspartner
og spydspids
Men frem for alt skal det nye Team Danmark være det værktøj, der sikrer, at vores visioner for dansk eliteidræt omsættes til virkelighed. Der har været lidt diskussion i dag om, hvorvidt der skal udpeges eller indstilles bestyrelsesmedlemmer fra Danmarks Idræts-Forbunds side.
Hvis man virkelig mener noget med, at der skal være armslængde, hvis man virkelig mener noget med, at der skal være et reelt samarbejde mellem Kulturministeriet og Danmarks Idræts-Forbund om udviklingen af dansk eliteidræt i den organisation, vi har valgt at kalde Team Danmark, og hvis man virkelig går ind for begrebet foreningsfrihed, kan det ikke være til debat, at DIF skal udpege fire medlemmer til den nye bestyrelse.
Alt andet er udenomssnak, og det vil jeg altså advare imod.
Det er bekymrende, og det er et angreb på foreningsfriheden, at man overhovedet kan tale om de ting, så derfor holder vi fast ved, at der kommer til at ske en udpegning af fire medlemmer til Team Danmarks bestyrelse fra DIF's side.
Der skal selvfølgelig tænkes i helheder, og derfor står der også i bemærkningerne til lovforslaget, at der så at sige skal foregå en samtale mellem de to parter, for selvfølgelig er vi alle sammen interesseret i, at det er de mest kompetente folk, der kommer til at sidde i ledelsen af Team Danmark for at drive Team Danmark fremad.
Det leder mig over til det andet, der har været diskuteret, nemlig om det skal være eksplicit nævnt, at det er Træner-/Aktiv Gruppen, der skal udpege medlemmer til Team Danmarks bestyrelse.
For første gang nogen sinde er det nu nævnt eksplicit, at trænere og aktive bliver repræsenteret i Team Danmarks bestyrelse.
Det har ikke været nævnt før, men det er sikret nu.
Når vi tidligere har diskuteret kulturpolitik og andre former for politik, har jeg ikke hørt og i hvert fald slet ikke fra venstrefløjen, at man på forhånd vil reservere et par pladser til en bestemt organisation.
Det er for øvrigt en glimrende organisation, vi taler om her; den repræsenterer nogle gode, sunde interesser, den har dygtige ledere, og jeg kan kun sige positive ting om den.
Men sagen er bare den, at i et demokrati må det være sådan, at man har demokratisk valgte organisationer til at vælge og en kulturminister til at vælge, og for at sikre den bredest mulige kompetence, for at sikre flest mulige kvalifikationer i den nye bestyrelse og for at sikre størst mulig bredde med hensyn til køn, alder, repræsentation af sportsgrene osv. vil vi altså sikre os, at der står helt klart, at der bliver udpeget to trænere/aktive til den nye bestyrelse, og at de ikke bliver udpeget på forhånd af nogen bestemt.
Så er der den diskussion, som hænger lidt sammen med de to ting, jeg har været inde på her: Skal der være otte medlemmer, ni medlemmer eller ti medlemmer?
Vi kunne også sige 25 medlemmer, 30 medlemmer, 179 medlemmer.
Det handler ikke om »Tænk på et tal«, men om, hvordan vi får systemet til at virke, og hvordan vi får bestyrelsen til at virke.
Det har også været udgangspunktet for de drøftelser, jeg har haft med de forskellige partier.
De partier, jeg oprindelig lavede en aftale med, både Kristendemokraterne, De Radikale og Socialdemokratiet, har accepteret, at der skal sidde otte i bestyrelsen.
Det har været udgangspunktet for de diskussioner, der har været, også om den måde, medlemmerne skulle fordeles på, så det er altså derfor, vi er landet på de otte medlemmer.
Der har været gode, konstruktive bemærkninger, og vi har her en fælles sag, som handler om at styrke dansk eliteidræt på basis af det imponerende gode stykke arbejde, som Team Danmark udfører i dag.
Danmarks Idræts-Forbund bliver knyttet tættere til projektet, og Kulturministeriet vil blive knyttet tættere til projektet, alt sammen til gavn for dansk eliteidræt og for dansk sport i det hele taget.